Dôvodová správa 

I.  Všeobecná časť 

	Ministerstvo vnútra Slovenskej republiky vypracovalo návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.  
 
	Podľa § 131 ods. 3 zákona č. 315/2001 Z. z. o Hasičskom a záchrannom zbore ustanovuje vláda Slovenskej republiky svojím nariadením zvýšenú stupnicu platových taríf príslušníkov Hasičského a záchranného zboru a príslušníkov Horskej záchrannej služby, ako aj jej účinnosť, ktorá je výsledkom  
1.      každoročného vyjednávania o podmienkach vykonávania štátnej služby príslušníkov Hasičského a záchranného zboru a príslušníkov Horskej záchrannej služby medzi príslušnou odborovou organizáciou a služobným úradom podľa § 189 ods. 1  zákona                    č. 315/2001 Z. z. v znení neskorších predpisov (§ 131 ods. 1 zákona  č. 315/2001 Z. z.), alebo 
2.      v prípade, ak nie je kolektívna zmluva uzatvorená alebo v kolektívnej zmluve nie je dohodnuté zvýšenie stupnice platových taríf, navrhne vláda Slovenskej republiky                     jej zvýšenie ako súčasť návrhu zákona o štátnom rozpočte na príslušný kalendárny rok                      (§ 131 ods. 2 zákon č. 315/2001 Z. z.).  
 
Predkladaným nariadením vlády Slovenskej republiky sa navrhuje zvýšiť stupnicu platových taríf príslušníkov Hasičského a záchranného zboru a príslušníkov Horskej záchrannej služby o 1 %, a to v súlade s § 5 ods. 2 zákona č. .../2009 Z. z. o štátnom rozpočte na rok 2010. Uvedené zvýšenie vychádza zo sumy ustanovenej v prílohe č. 2 k zákonu                 č. 315/2001 Z. z. v znení neskorších predpisov.
 
Predmetným návrhom nariadenia sa navrhuje zrušiť v súčasnosti platné nariadenie vlády Slovenskej republiky č. 591/2008 Z. z. o ustanovení  stupnice platových taríf príslušníkov Hasičského a záchranného zboru a príslušníkov Horskej záchrannej služby.
 
Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2010 na výdavkovú časť štátneho rozpočtu v roku 2010 pri plánovanom počte 4 296  príslušníkov Hasičského a  záchranného zboru a 118 príslušníkov Horskej záchrannej služby je uvedený v doložke o posúdení vplyvov. Na pokrytie zvýšenia výdavkov zo štátneho rozpočtu sú rozpočtované finančné prostriedky v kapitole Ministerstva vnútra Slovenskej republiky v súlade s návrhom rozpočtu verejnej správy na roky 2010 a 2011.    
 
Návrh nariadenia vlády Slovenskej republiky nemá dopad na rozpočty miest a obcí a ani na rozpočty vyšších územných celkov. 
 
Návrh nariadenia vlády Slovenskej republiky je v súlade s Ústavou Slovenskej republiky, ako aj so zákonmi, na vykonanie ktorých sa vydáva.  

II. Osobitná časť 

K § 1 
Toto ustanovenie upravuje predmet úpravy nariadenia vlády Slovenskej republiky, ako aj subjekty, na ktoré sa má vzťahovať. Zvýšenie stupnice platových taríf sa bude vzťahovať len na fyzickú osobu, ktorej vznikol a trvá služobný pomer podľa zákona č. 315/2001 Z. z. o Hasičskom a záchrannom zbore v znení neskorších predpisov, t. j. na príslušníkov Hasičského a záchranného zboru a na príslušníkov Horskej záchrannej služby. Stupnica platových taríf pre všetky platové stupne a všetky platové triedy je ustanovená v prílohe k predkladanému návrhu nariadeniu vlády. 

K § 2
	Navrhuje sa zrušiť nariadenie vlády Slovenskej republiky č. 591/2008 Z. z.                  o ustanovení stupnice platových taríf príslušníkov Hasičského a záchranného zboru                    a príslušníkov Horskej záchrannej služby.

K § 3 
Navrhuje sa, aby nariadenie vlády Slovenskej republiky nadobudlo účinnosť                 1. januára 2010 v súlade s dátumom ustanoveným v § 5 ods. 2 zákona č. ... /2009 Z. z.  o štátnom rozpočte na rok 2010. 

K prílohe 
Príloha k nariadeniu vlády Slovenskej republiky obsahuje tabuľku, v ktorej                       je ustanovená zvýšená stupnica platových taríf príslušníkov Hasičského a záchranného zboru a príslušníkov Horskej záchrannej služby o 1 % v každej platovej triede a v každom platovom stupni.